Kedener Kreisbahn

De Kedener Kreisbahn (KKB), von de Plattdüütschen faken Klütenbahn nöömt, weer en 50,5 km lange Smallspoorbahn in Meterspoor, de den fröheren Kreis Keden (vondaag de noordwesten Deel von’n Landkreis Stood) anslaten hett. Se hett von’n 13. Juni 1899 bet 15. November 1933 de Stadt Stood över Bützfleet, Drochters, Wischhaven, Freeborg un Balje mit Itzwöörden verbunnen. Den Personenverkehr in’n Deel westen von Freeborg hebbt se al an’n 22. Mai 1932 opgeven. 

De Kedener Kreisbahn (KKB) weer Egendom von’n Kreis Keden (von 1932 af an: Kreis Stood) un harr von 1910 af an en egen Bedrievsführung (vörher: Havestadt & Contag, Berlin).

Kunnen weren vör allen Tegeleen un de Bueree. 
De Bahnhoff in Stood leeg to’n Noordoosten von’n Bahnhoff von de Nedderelvbahn. De Streck güng in’n Oosten üm de Ooldstadt rüm, an’t Soltdoor geev dat en Haltesteed („Kathoolsch Bahnhoff“ nöömt). Alltohoop geev dat 29 Bahnhööv un Haltesteden. In Wischhaven weer de Elvfähr Glückstadt–Wischhaven anbunnen, in Itzwöörden de Fähr över de Oost.

Bloot op 6,7 km harr de Bahn en egen Bahnkörper, ans lööp se blangen de Landstraten, de dat al geev.

De Personenverkehr weer nich dull. Bet to’n Enn von de Johren 1920 hebbt se elk Johr üm un bi 300.000 Lüüd föhrt. Twischen Stood un Freeborg föhren fiev bet söss Togpoor elk Dag, twischen Freeborg un Itzwöörden twee bet dree. Ok as se twischen 1923 un 1926 en Drievwagen insett hebbt, hett sik nix ännert. 

De Göderverkehr weer noch minner. Elk Johr hett de Bahn so bi 30.000 Tunnen föhrt, in gode Johren bet 60.000 Tunnen. Twee Drüddel dorvon güngen bloot bet to’n Stoder Haven. De Transport op Rullwagen güng bloot bet Brunshusen na de Glasfabrik, allens annere müss ümlaadt warrn. Disse Verkehr bleev aver ok noch na dat Enn von’n Personenverkehr bet to’n 1. April 1936. Aver de Töög föhren bloot na Bedarf. De Streck in Normalspoor hett an’n 1. Juli 1937 de Düütsche Rieksbahn övernahmen. Na de Gasanstalt sünd noch bet in de Johren 1960 Töög föhrt, na’n Haven bet 1973. 

 Literatur 

 Hans-Otto Schlichtmann: Die Kehdinger Kreisbahn Stade–Freiburg–Itzwöhrden. Kreisspoorkass Stood, 3. Oplaag, Stade 1997
 Gerd Wolff: Deutsche Klein- und Privatbahnen. Band 10: Niedersachsen 2. Zwischen Weser und Elbe. EK-Verlag, Freiburg 2007, S. 72–93, ISBN 978-3-88255-669-8

 Weblenken 

 Över de Kedener Kreisbahn (hoochdüütsch)

Kategorie:Bahnlien
Kategorie:Landkreis Stood
Kategorie:Landkreis Cuxhoben